गोरखपुर की एक सभा में बहुजन समाज पार्टी की अध्यक्ष मायावती द्वारा मंच से अपशब्द (किसी ने पालतू कुत्ता भेज दिया होगा) कहने को चुनाव आयोग ने गंभीरता से लिया है। मुख्य निर्वाचन अधिकारी कार्यालय ने सोमवार रात में ही मामले की सीडी गोरखपुर प्रशासन से मांगी थी। मंगलवार को इसे चुनाव आयोग को भेज दिया गया। गौरतलब है कि सोमवार को मुख्यमंत्री मायावती की सभा में एक महिला ने विरोध प्रदर्शित करने का प्रयास किया था। इस पर मायावती ने विरोधी दलों पर आरोप लगाते हुए अपशब्द का प्रयोग किया था। मीडिया से घटना का संज्ञान लेकर मुख्य निर्वाचन अधिकारी ने इसकी वीडियो फिल्म मंगाई थी। मुख्य निर्वाचन अधिकारी उमेश सिन्हा ने बताया कि उक्त वीडियो उन्होंने देखा नहीं है। उसे आयोग को भेजा गया है। वहां से निर्देश आने पर ही आगे कोई कदम उठाया जाएगा।